Uredba Sveta (ES, Euratom) št. 2181/2003

z dne 8. decembra 2003

o prehodnih ukrepih, ki se sprejemajo zaradi sprememb Kadrovskih predpisov, zlasti glede plač in pokojnin

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 283 Pogodbe,

ob upoštevanju člena 13 Protokola o privilegijih in imunitetah Evropskih skupnosti,

ob upoštevanju predloga Komisije, predloženega po pridobitvi mnenja Odbora za kadrovske predpise,

ob upoštevanju mnenja Evropskega parlamenta [1],

ob upoštevanju mnenja Evropskega sodišča [2],

ob upoštevanju mnenja Računskega sodišča [3],

ob upoštevanju naslednjega:

(1) Natančen pregled obstoječih Kadrovskih predpisov za uradnike in pogojev za zaposlitev drugih uslužbencev Evropskih skupnosti, ki so bili prvotno sprejeti leta 1962, je privedel do potrebe po postopni uvedbi nekaterih ukrepov za spremembe: letna prilagoditev plačne lestvice po obstoječi metodi, nova posebna dajatev in nova stopnja pokojninskih prispevkov začnejo veljati s prehodnimi ukrepi od 1. januarja 2004, popravljena uredba, ki spreminja Kadrovske predpise pa začne veljati od 1. maja 2004.

(2) Svet je 19. maja 2003 sprejel smernice in 29. septembra 2003 odobril poročilo Posvetovalnega odbora, ustanovljenega s sklepom Sveta z dne 23. junija 1981.

(3) Nova posebna odmera davka se uvede zaradi upoštevanja stroškov socialne politike, izboljšanih pogojev dela in Evropskih šol.

(4) Člen 83(4) Kadrovskih predpisov določa, da je treba novo stopnjo prispevkov določiti, če je iz aktuarske ocene sistema pokojninskega zavarovanja razvidno, da prispevki uradnikov ne zadoščajo za financiranje ene tretjine dajatev, ki se izplačajo v skladu s sistemom pokojninskega zavarovanja. Iz take ocene je razvidno, da trenutni prispevki uradnikov ne zadoščajo za financiranje ene tretjine izplačljivih dajatev.

(5) V skladu s členom 65 Kadrovskih predpisov mora Svet vsako leto pregledati in po potrebi prilagoditi prejemke iz dela uradnikov in drugih uslužbencev Skupnosti. V skladu s predlogom, ki ga je sprejel Svet, se plačna lestvica prilagodi po obstoječi metodi. V ta namen se obdobje veljavnosti Priloge XI h Kadrovskim predpisom, ki se je prenehala uporabljati 30. junija 2003, ustrezno podaljša –

SPREJEL NASLEDNJO UREDBO:

Člen 1

Člen 66a(1) do (5) Kadrovskih predpisov se zamenja z naslednjim:

"1. Z odstopanjem od člena 3(1) Uredbe (EGS, Euratom, ESPJ) št. 260/68 [4] se od 1. januarja 2004 uporablja začasni ukrep glede prejemkov iz dela, izplačanih aktivno zaposlenemu osebju s strani Skupnosti, imenovanih "posebna odmera davka".

2. Stopnja posebne odmere davka za osnovo iz odstavka 3 znaša 2,5 %.

3. (a) Osnova za posebno odmero davka je osnovna plača za razred in stopnjo, ki se uporablja za izračun prejemka iz dela, minus:

- prispevki za socialno varnost in pokojnine ter davek, ki ga uradnik v istem razredu in na isti stopnji plača pred posebno odmero davka, brez vzdrževanih oseb v smislu člena 2 Priloge VII, in

- znesek v višini osnovne plače uradnika v razredu D4, stopnja 1.

(b) Komponente, uporabljene za določitev osnove za posebno odmero davka, so izražene v evrih in ponderirane s 100.

4. Posebna odmera davka se odvaja mesečno pri viru; prihodek se predvidi kot prihodek splošnega proračuna Evropskih skupnosti."

Člen 2

Stopnja prispevkov iz člena 83(2) Kadrovskih predpisov znaša od 1. januarja 2004 9,25 %. Najvišja stopnja za plačila po členu 42 Pogojev za zaposlitev drugih uslužbencev Evropskih skupnosti znaša 18,5 %.

Člen 3

1. V členu 15(1) Priloge XI h Kadrovskim predpisom se datum "30. junija 2003" zamenja s "30. junija 2004".

2. Z odstopanjem od člena 3(1) Priloge XI h Kadrovskim predpisom začne prilagoditev prejemkov iz dela za leto 2003 iz člena 65(1) Kadrovskih predpisov veljati od 1. januarja 2004.

3. V skladu s faktorji iz Priloge XI h Kadrovskim predpisom znaša vrednost prilagoditve 3,4 %.

Člen 4

Ta uredba začne veljati dan po objavi v Uradnem listu Evropske unije.

Uporablja se od 8. decembra 2003 do datuma začetka uporabe Uredbe Sveta o spremembi Kadrovskih predpisov za uradnike in pogojev za zaposlitev drugih uslužbencev, ki jo je Komisija predlagala 18. novembra 2003, vendar ne dlje kakor do 30. junija 2004.

Ta uredba je v celoti zavezujoča in se neposredno uporablja v vseh državah članicah.

V Bruslju, 8. decembra 2003

Za Svet

Predsednik

F. Frattini

[1] Mnenje z dne 4. decembra 2003 (še ni objavljeno v Uradnem listu).

[2] Mnenje z dne 5. novembra 2003 (še ni objavljeno v Uradnem listu).

[3] Mnenje z dne 27. novembra 2003 (še ni objavljeno v Uradnem listu).

[4] UL L 56, 4.3.1968, str. 8. Uredba, kakor je bila nazadnje spremenjena z Uredbo (ES, Euratom) št. 1750/2002 (UL L 264, 2.10.2002, str. 15).

--------------------------------------------------